২০১৬ রিও অলিম্পিক্সে মেয়েদের ব্যাডমিন্টন সিঙ্গলসে তাঁর রুপো জয় সারা দেশকে গর্বিত করেছিল। দেশের অন্যতম সেরা মহিলা ব্যাডমিন্টন খেলোয়াড় সেই পিভি সিন্ধুকে এবার ডেপুটি কালেক্টর হিসেবে নিয়োগ করল অন্ধ্রপ্রদেশ সরকার। গত ২৭ জুলাই তাঁর হাতে নিয়োগপত্র তুলে দেন অন্ধ্রপ্রদেশের মুখ্যমন্ত্রী চন্দ্রবাবু নাইডু। রাজ্য সরকারের গ্রুপ ওয়ান পদে নিয়োগপত্র পেয়ে খুশি সিন্ধু। তিনি রাজ্য সরকারকে ধন্যবাদ জানিয়েছেন। একইসঙ্গে এই তারকা জানিয়েছেন, ব্যাডমিন্টনকেই তিনি অগ্রাধিকার দেবেন।
প্রসঙ্গত, রিও অলিম্পিক্স সিঙ্গলসে রুপো জেতার পরেই অন্ধ্রপ্রদেশ সরকার জানিয়েছিল, সিন্ধুকে ৩ কোটি টাকা, অমরাবতীতে ১,০০০ বর্গফুটের একটি বাড়ি এবং গ্রুপ ওয়ান পদে চাকরি দেওয়া হবে। আর্থিক পুরস্কার ও বাড়ি আগেই পেয়ে গিয়েছিলেন তিনি। হায়দরাবাদের ব্যবসায়ী চামুণ্ডেশ্বরনাথ বিএমডব্লিউ গাড়িও উপহার দিয়েছিলেন তাঁকে। সেই সিন্ধুকেই এবার চাকরি দিল অন্ধ্রপ্রদেশ সরকার।

এই বিষয়ে অন্যান্য খবর

সানিয়া, সাইনা-সহ অনেককেই টাকার অঙ্কে যেভাবে পিছনে ফেললেন পি ভি সিন্ধু 
শুধু খেলায় নয়, ফ্যাশনেও বাজিমাত করলেন সিন্ধু


এক সর্বভারতীয় সংবাদমাধ্যমে প্রকাশিত খবর অনুযায়ী, অন্ধ্রপ্রদেশে ডেপুটি কালেক্টরের বেতন প্রায় ২১,০০০ টাকা থেকে ৪৭,০০০-এর মধ্যে হয়। তবে সিন্ধু প্রথম তিন বছর শিক্ষানবিশ হিসেবে থাকবেন। তাই তাঁর বেতন খুব শুরুতে খুব একটা উপরের দিকে হবে না। মূলত এই সময়ে তাঁর প্রশিক্ষণ চলবে। চন্দ্রবাবু আশা প্রকাশ করেছেন, সিন্ধু আন্তর্জাতিক স্তরে আরও খেতাব জিতবেন এবং রাজ্যের খেলার উন্নতিতে অবদান রাখবেন। শোনা যাচ্ছে, ৩০ দিনের মধ্যেই কাজে যোগ দিতে চলেছেন সিন্ধু।